# Informatīvais ziņojums

# „Par Augstākās tiesas Krimināllietu tiesu palātas likvidācijas ietekmi uz tiesvedību krimināllietās”

Informatīvais ziņojums sagatavots, izpildot likuma „Par tiesu varu” pārejas noteikumu 70.punktā noteikto, ka Ministru kabinets izvērtē Augstākās tiesas Krimināllietu tiesu palātas likvidācijas ietekmi uz tiesvedību krimināllietās (nepieciešamie grozījumi normatīvajos aktos, reformas finansiālais un materiāltehniskais nodrošinājums u.tml.) un līdz 2014.gada 1.martam iesniedz Saeimai ziņojumu par to.

**1. Tiesvedībā esošās krimināllietas un turpmākā rīcība ar tām.**

2013.gada 4.jūlijā tika izsludināts likums „Grozījumi likumā „Par tiesu varu””. Likums cita starpā paredz, ka pakāpeniski tiks pārdalīta kompetence starp Augstāko tiesu, apgabaltiesām un rajona (pilsētu) tiesām, paredzot, ka pēc reformas pabeigšanas visas lietas kā pirmā tiesu instance skatīs tikai rajonu (pilsētu) tiesas, kā apelācijas instance – apgabaltiesas, bet kā kasācijas instance – Augstākā tiesa. Likums noteic, ka Augstākā tiesas Krimināllietu tiesu palāta darbojas līdz 2014.gada 31.decembrim.

Reformas ietvaros jau ir veiktas izmaiņas attiecībā uz krimināllietu piekritības maiņu un no 2012.gada 1.jūlija visas krimināllietas kā pirmās instances tiesas saskaņā ar Kriminālprocesa likuma 422.panta pirmo daļu izskata rajona (pilsētu) tiesas. Saskaņā ar Kriminālprocesa likuma pārejas noteikumu 33. un 34.punktu lietas, kuras nodotas izskatīšanai apgabaltiesā pēc noteiktās piekritības līdz 2012.gada 30.jūnijam, izskatāmas tajā pašā tiesā, kurā tās iesniegtas. Lietās, kuras nodotas izskatīšanai apgabaltiesā kā pirmās instances tiesā pēc noteiktās piekritības līdz 2012.gada 30.jūnijam, apelācijas kārtībā pārsūdzētu nolēmumu izskata Augstākās tiesas Krimināllietu tiesu palāta kā apelācijas instances tiesa.

Savukārt, lai nodrošinātu, ka Augstākā tiesa no 2015.gada vairs neskata krimināllietas apelācijas kārtībā un funkcionē vienīgi kā kasācijas instance, Saeima 2013.gada 19.decembrī pieņēma grozījumus Kriminālprocesa likumā, nosakot, ka:

1. Lietās, kuras izskatītas apgabaltiesā kā pirmās instances tiesā, apelācijas kārtībā pēc 2014.gada 1.janvāra pārsūdzētu nolēmumu izskata tā pati apgabaltiesa kā apelācijas instances tiesa;
2. Lietas, kuras nodotas izskatīšanai Augstākās tiesas Krimināllietu tiesu palātā līdz 2013.gada 31.decembrim, bet kurās tiesas izmeklēšana nav uzsākta līdz 2014.gada 30.jūnijam, nodod izskatīšanai apgabaltiesai kā apelācijas instances tiesai;
3. Lietas, kurās Augstākās tiesas Krimināllietu tiesu palātā ir uzsākta tiesas izmeklēšana, bet kuras līdz 2014.gada 31.decembrim nav izskatītas, nodod izskatīšanai no jauna apgabaltiesai kā apelācijas instances tiesai;
4. Lietas, kuras nodotas izskatīšanai Augstākās tiesas Krimināllietu tiesu palātā un kurās pieņemts lēmums par kriminālprocesa apturēšanu, pēc 2015.gada 1.janvāra nodod apgabaltiesai kā apelācijas instances tiesai;
5. Augstākās tiesas Krimināllietu tiesu palātā izskatītās lietas, kurās pēc 2014.gada 1.janvāra kasācijas instance ir atcēlusi nolēmumu, nosūta jaunai izskatīšanai apgabaltiesai kā apelācijas instances tiesai.

No Tiesu informatīvajā sistēmā reģistrētajiem datiem par apgabaltiesu kā pirmās instances tiesu, Augstākās tiesas Krimināllietu tiesu palātā un Augstākās tiesas Senāta Krimināllietu departamentā tiesvedībā esošajām krimināllietām[[1]](#footnote-1) izriet, ka:

|  |  |
| --- | --- |
| **Tiesa** | **Neizskatīto krimināllietu skaits uz 12.03.2014.** |
| Apgabaltiesās kā 1.instances tiesās | 48 krimināllietas |
| Augstākās tiesas  Krimināllietu tiesu palātā | 127 krimināllietas |
| Augstākās tiesas  Krimināllietu departamentā | 156 krimināllietas |

Kā izriet no Augstākās tiesas sniegtās informācijas (informācijas sniegta 11.03.2014.), tad Augstākās tiesas Krimināllietu tiesu palātas lietvedībā kopā ir 126 neizskatītās krimināllietas. Kā norāda Augstākā tiesa, tad no šīm 126 krimināllietām pie optimistiskākā scenārija (ja neizveidosies šobrīd neparedzami lietas atlikšanas apstākļi, nepastāvēs lietas atlikšanas iemesli) līdz 2014.gada beigām varētu tikt izskatītas 114 krimināllietas. Tomēr, kā norāda Augstākā tiesa, tad precīzu krimināllietu skaitu, kas varētu palikt neizskatītas uz 2014.gada 31.decembri, šobrīd nevar paredzēt. Tas atkarīgs no vairākiem grūti prognozējamiem faktoriem, lietas sarežģītības, apsūdzēto skaita kriminālprocesā, sējumu skaita vienā krimināllietā, lietas dalībnieku neierašanās uz tiesas sēdi, no pieteiktajiem lūgumiem, to skaita, pieteikto lūgumu izlemšanas rezultātā, tiesnešu iespējamās darbnespējas, lietas dalībnieku, kuru piedalīšanās tiesas sēdē Kriminālprocesa likums noteicis par obligātu, neierašanās uz tiesas sēdi, kā arī tehniskiem iemesliem, u.c. Tāpat, vēršama uzmanība uz faktu, ka lielākais potenciāli iespējamais risks saistāms ar tām krimināllietām, kurās jau ir uzsākta tiesas izmeklēšana (no Augstākās tiesas 23.01.2014. sniegtās informācijas izriet, ka šādas lietas uz informācijas sniegšanas brīdi bija 58 krimināllietas). Proti, ja šo lietu izskatīšana Krimināllietu tiesu palātā netiek pabeigta līdz 2014.gada 31.decembrim, tās saskaņā ar Kriminālprocesa likuma pārejas noteikumu 48.punktu nododamas apgabaltiesai kā apelācijas instances tiesai. Savukārt, Kriminālprocesa likuma 452.pants paredz tādu kriminālprocesa norises pamatprincipu kā tiesas sastāva nemainīgumu. Saskaņā ar minēto normu tiesas sēde krimināllietā noris nemainīgā tiesnešu sastāvā. Ja krimināllietas iztiesāšanas gaitā kādu no tiesnešiem aizstāj cits tiesnesis, krimināllietas iztiesāšanu uzsāk no jauna. Ievērojot minēto, Krimināllietu tiesu palātas iesāktās, bet līdz 2014.gada 31.decembrim nepabeigtās lietas pēc to nodošanas apgabaltiesām visos gadījumos būs jāatsāk izskatīt no jauna, kas atstās būtisku ietekmi uz šo lietu izskatīšanas kopējo termiņu un teorētiski pastāv iespēja, ka tas var radīt Kriminālprocesa likuma 14. panta – tiesības uz lietas izskatīšanu saprātīgā termiņā, kā arī Eiropas Cilvēka tiesību un pamatbrīvību aizsardzības konvencijas 6. panta, kas garantē personas tiesības uz lietas taisnīgu izskatīšanu, t.i. uz taisnīgu un atklātu lietas savlaicīgu izskatīšanu neatkarīgā un objektīvā ar likumu noteiktā tiesā, pārkāpumu. Minētais, ka šādi riski varētu iestāties norādīts likuma „Grozījumi Kriminālprocesa likumā” anotācijā.

Var būt gadījumi, kad lieta Krimināllietu tiesu palātā ir skatīta ilgstoši un, lai pabeigtu lietu un novestu kriminālprocesu līdz krimināltiesisko attiecību taisnīgam noregulējumam, ir nepieciešams pavisam nedaudz laika. Tāpat pastāv iespēja, ka lietas dalībnieki ir ieinteresēti, lai lieta tiktu nodota jaunai izskatīšanai, tādējādi apzināti kavējot tās izskatīšanu. Abos gadījumos lietas pēc tās nodošanas apgabaltiesai būs jāuzsāk izskatīt no jauna, tomēr attiecībā uz pēdējo gadījumu jāņem vērā, ka, ja lietas izskatīšana tiks kavēta, personas, kurai ir tiesības uz aizstāvību, rīcības dēļ, tad tas nebūs par pamatu ne Kriminālprocesa likuma 14. pantā noteiktā pamatprincipa - tiesības uz kriminālprocesa pabeigšanu saprātīgā termiņā, ne arī Eiropas Cilvēka tiesību un pamatbrīvību aizsardzības konvencijas 6. panta pārkāpumam. **Savukārt, situācijās, ja lieta nebūs pabeigta tikai valsts īstenotās tiesu sistēmas reformas dēļ, tad tas var tikt atzīts par tiesību uz lietas pabeigšanu saprātīgā termiņā pārkāpumu.**

**Vienlaikus šobrīd ir ļoti grūti prognozēt, vai un cik šādi gadījumi būs. Saskaņā ar Augstākās tiesas sniegto informāciju gadījumu, kad lietas izskatīšana Krimināllietu tiesu palātā netiks pabeigta un tiks nodota apgabaltiesai izskatīšanai apelācijas kārtībā, varētu būt ļoti maz. Tāpēc noteikt garāku pārejas periodu un pārcelt reformas pabeigšanas brīdi nebūtu lietderīgi.**

Papildus jāņem vērā arī Augstākās tiesas Krimināllietu tiesu palātā izskatīto lietu skaits, kurās taisītie nolēmumi pārsūdzēti kasācijas kārtībā. Atbilstoši Kriminālprocesa likuma 591.panta pirmajai daļai lietu, kurā pieņemtais nolēmums atcelts, nosūta jaunai izskatīšanai tiesā, kura to pieņēmusi, un to izskata vispārējā kārtībā, bet citā sastāvā. Ņemot vērā, ka Krimināllietu tiesu palātā šobrīd ir tikai septiņi tiesneši, bet atbilstoši KPL 447.panta ceturtajai daļai apelācijas instances tiesā krimināllietu iztiesā koleģiāli, trīs tiesnešu sastāvā, tad bija būtiski apgrūtināta lietu jauna izskatīšana apelācijas kārtībā un nepietiekamais tiesnešu skaits samazināja iztiesājamo lietu skaitu attiecīgajā posmā un attiecīgi pagarināja krimināllietu izskatīšanas termiņus. Ievērojot minēto, pieņemto grozījumu Kriminālprocesa likumā pārejas noteikumu 51.punkts noteica, ka Augstākās tiesas Krimināllietu tiesu palātā izskatītās lietas, kurās pēc 2014.gada 1.janvāra kasācijas instance ir atcēlusi nolēmumu, nosūtāmas jaunai izskatīšanai apgabaltiesai kā apelācijas instances tiesai. Iepazīstoties ar Tiesu informatīvajā sistēmā reģistrētajiem datiem[[2]](#footnote-2), konstatējams, ka Augstākās tiesas Krimināllietu departamenta tiesvedībā (dati uz 2014.gada 12.martu) ir 1 kasācijas kārtībā pārsūdzēts Krimināllietu tiesu palātas nolēmums (nepieciešams ņemt vērā Augstākās tiesas Krimināllietu tiesu palātā atlikušo neizskatīto krimināllietu skaitu). Salīdzinājumam, piemēram, 2013.gada laikā Augstākās tiesas Krimināllietu departamenta tiesvedībā bija 86 lietas ar nolēmumiem, ko taisījusi Krimināllietu tiesu palāta. No tiem 31 (jeb 36% gadījumu) nolēmums atcelts un lieta nosūtīta jaunai izskatīšanai.

Ievērojot minēto, secināms, ka 2014.gada laikā apgabaltiesas kopā var saņemt aptuveni līdzīgu skaitu lietu (aptuveni 30 lietas), kurās Augstākās tiesas Krimināllietu departaments ir atcēlis Krimināllietu tiesu palātas nolēmumus, kas kopumā palielinās apgabaltiesu tiesu noslodzi. Tāpat jāņem vērā, ka no 2014.gada 1.jūlija apgabaltiesas papildus saņems arī Krimināllietu tiesu palātā esošās lietas, kurās tiesvedība nav uzsākta (kā norāda Augstākā tiesa, tad pēc 01.07.2014. apgabaltiesām tiks nodotas 7 krimināllietas). Pamatojoties uz minēto, secināms, ka jau 2014.gada laikā apgabaltiesas visticamāk saņems kopumā līdz 50 krimināllietām. Krimināllietas, kas tiks nodotas no Augstākās tiesas Krimināllietu tiesu palātas apgabaltiesām, tiks nodotas ievērojot krimināllietu teritoriālos piekritības principus. Jāatzīmē, ka 2014.gadā papildu resursi un tiesneša amata vietas apgabaltiesām nav paredzēti.

No Tiesu informatīvajā sistēmā reģistrētajiem datiem par tiesnešu noslodzes rādītajiem pirmās instances tiesā un apelācijas instances tiesā krimināllietās par laika periodu no 2013.gada 1.janvāra līdz 2013.gada 31.decembrim[[3]](#footnote-3) izriet, ka:

|  |  |  |  |  |  |  |
| --- | --- | --- | --- | --- | --- | --- |
| **Tiesa** | **Saņemto lietu skaits, kā 1.instances tiesa** | **Saņemto lietu skaits kā apelācijas instances tiesā** | **Kopā** | **Tiesnešu skaits** | **Vidēji vienam tiesnesim saņemto lietu skaits gadā** | **Neizskatīto lietu skaits perioda beigās (1.instances tiesā + apelācijas instances tiesā)** |
| Rīgas apgabaltiesa | 381 | 1668 | 2049 | 28 | 73 | 33+296=329 |
| Kurzemes apgabaltiesa | 62 | 370 | 432 | 7 | 62 | 8+49=57 |
| Zemgales apgabaltiesa | 137 | 494 | 631 | 13 | 49 | 9+59=68 |
| Vidzemes apgabaltiesa | 33 | 292 | 325 | 7 | 46 | 5+36=41 |
| Latgales apgabaltiesa | 122 | 420 | 542 | 7 | 77 | 5+59=64 |

**2. Krimināllietu tiesu palātas tiesnešu amata vietas un tiesnešu turpmākā karjera.**

Tieslietu padome 2013.gada 11.novembra sēdē atbalstījusi Augstākās tiesas priekšlikumu lūgt Saeimu no 2014.gada 1.janvāra mainīt tiesnešu kopskaitu Augstākās tiesas departamentos un palātās, nosakot, ka no 53 Augstākās tiesas tiesnešiem 30 ir departamentu tiesneši un 23 – palātu tiesneši. Augstākās tiesas departamentos tiesnešu kopskaits palielināts par diviem tiesnešiem, vienlaikus samazinot tiesnešu skaitu palātās.

Kā izriet no Augstākās tiesas sniegtās informācijas, tad šobrīd Augstākās tiesas Krimināllietu departamenta sastāvā ir priekšsēdētājs un pieci tiesneši. Savukārt Augstākās tiesas Krimināllietu tiesu palātā strādā septiņi tiesneši, no kuriem divi ir apgabaltiesas tiesneši, kas pārcelti uz Augstākās tiesas Krimināllietu tiesu palātu uz vakances laiku. 2014.gada 24.martā viens no pārceltajiem apgabaltiesas tiesnešiem darba pienākumus Augstākajā tiesā izbeigs, jo Augstākās tiesas Krimināllietu tiesu palātā atgriezīsies tiesnese, kurai izbeidzas pilnvaras Satversmes tiesā.

Ievērojot minēto, Augstākās tiesas Krimināllietu departamentā no 2015.gada 1.janvāra tiek plānotas četras papildu tiesneša vietas un par šo tiesnešu vietu piešķiršanu vēl paredzēts lemt Tieslietu padomei. Augstākās tiesas Krimināllietu tiesu palātas tiesnešu palīga amata vietas tiks pārceltas uz Augstākās tiesas Krimināllietu departamentu, savukārt kancelejas darbinieku štata vietas izdalītas pārējām tiesas struktūrvienībām, kuras šobrīd strādā nepilnā sastāvā.

Tāpat, pašreiz ar Augstāko tiesu norisinās diskusija par tiesnešu vakanču skaitu, ko paredzēts nodot apgabaltiesām pēc Augstākās tiesas Krimināllietu tiesu palātas likvidācijas (pašreiz ir 3 tiesnešu vakances un pēc Augstākās tiesas Krimināllietu tiesu palātas likvidācijas Augstākā tiesa varētu apgabaltiesām nodot vēl divas vakantas tiesneša amata vietas). Turklāt, šo piecu vakanto tiesnešu vietu sadalei starp apgabaltiesām vajadzētu notikt, ievērojot apgabaltiesu noslodzi, kā arī ņemot vērā krimināllietu skaitu, kas tiks nodots no Augstākās tiesas Krimināllietu tiesu palātas konkrētajai apgabaltiesai. Vienlaikus uzsveram, ka šis jautājums būtu skatāms un papildus apspriežams Tieslietu padomes sēdē. Minētā kontekstā būtu jāuzsver, ka atbalstāma būtu 5 tiesnešu vakanču nodošana apgabaltiesām kopā ar tām paredzēto finansējumu, lai neizveidotos situācija, ka Tiesu administrācijai, saņemot tiesneša vakances bez finansējumu, būtu jālūdz papildus finansējuma piešķiršana no valsts budžeta.

Likuma „Par tiesu varu” pārejas noteikumu 58.punkts noteic, ka Tieslietu padome līdz 2014.gada 1.maijam nosaka tiesnešu kopskaitu Augstākās tiesas departamentos un Civillietu tiesu palātā no 2015.gada 1.janvāra. Atbilstoši minētajām izmaiņām, saskaņā ar pārejas noteikumu 59.punktu Tieslietu padome līdz 1.jūnijam iesniedz Saeimai priekšlikumu par tiesnešu kopskaita izmaiņām Augstākajā tiesā, apgabaltiesās un rajona (pilsētas) tiesās.

Minētā kontekstā, uzsverams, ka Augstākās tiesas reforma un tās noteiktās tiesnešu skaita izmaiņas Augstākajā tiesā nav pamats tiesneša atbrīvošanai no amata. Atbilstoši Latvijas Republikas Satversmes 84.pantam tiesnešus apstiprina Saeima, un viņi ir neatceļami. Tiesnesi pret viņa gribu atcelt no amata Saeima var vienīgi likumā paredzētos gadījumos, pamatojoties uz tiesnešu disciplinārkolēģijas lēmumu vai tiesas spriedumu krimināllietā. Ar likumu var noteikt vecumu, ar kura sasniegšanu tiesneši atstāj savu amatu.

Likuma „Par tiesu varu” 801.pants noteic, ka tiesneša pilnvaras izbeidzas dienā, kad beidzas termiņš, uz kādu tiesnesis iecelts amatā, kā arī līdz ar šajā likumā noteiktā amata pildīšanas maksimālā vecuma sasniegšanu vai tiesneša nāvi.

Saskaņā ar likuma „Par tiesu varu” „82.pantu tiesnesi atbrīvo no amata:

1) pēc paša vēlēšanās;

2) sakarā ar ievēlēšanu vai iecelšanu citā amatā;

3) veselības stāvokļa dēļ, ja tas neļauj turpināt tiesneša darbu;

4) ja viņš atkārotā tiesneša profesionālās darbības novērtēšanā saņēmis negatīvu atzinumu.

Atbilstoši minētā likuma 83. pantam tiesneša atcelšana no amata pieļaujama divos gadījumos:

1) ja tiesnesis notiesāts un tiesas spriedums stājies likumīgā spēkā;

2) pamatojoties uz tiesnešu disciplinārkolēģijas lēmumu.

Tiesneša neatceļamība ir ne tikai konstitucionāli nostiprināts princips nacionāli, bet arī starptautiski atzīts princips. Piemēram, Tiesu neatkarības pamatprincipu[[4]](#footnote-4) 12.pants noteic, ka tiesnešiem, vai nu ieceltiem vai ievēlētiem, tiks garantēta atrašanās amatā līdz pensijas vecuma sasniegšanai, vai beidzoties amatā atrašanās termiņam,. Savukārt, Eiropas hartas par tiesneša statusu 3.4.pants noteic, ka tiesnesi, kas iecelts amatā, nedrīkst iecelt citā amatā vai pārcelt citur, pat ne ar amata paaugstināšanu, ja viņš tam nepiekrīt. Izņēmuma gadījumi šim principam ir pieļaujami gadījumos, ja pārcelšana ir atļauta saskaņā ar noteikumiem par tiesnešu disciplināro atbildību, kā arī gadījumos, ja tiesa tiek likumīgi reorganizēta, kā arī ja pārcelšana ir īslaicīga un nepieciešama, lai sniegtu palīdzību kaimiņu tiesai. Šādas pārcelšanas maksimālo ilgumu nosaka tiesību normas un tas nedrīkst būt neierobežots process.

Eiropas Padomes Ministru komitejas rekomendāciju CM/Rec(2010)12 Par tiesnešu neatkarību, efektivitāti un atbildību[[5]](#footnote-5) 49.punkts paredz, ka tiesneša neatceļamība ir viens no tiesneša neatkarības pamatelementiem. Savukārt 52.punkts noteic, ka tiesnesi bez viņa piekrišanas nevar pārcelt darbā citā tiesā, izņemot ja pārcelšana ir saistīta ar disciplinārprocesa vai tiesu sistēmas organizācijas reformu. Arī Eiropas Komisijas par demokrātiju caur tiesībām (Venēcijas komisija) savā 2010.gada 16.maija ziņojumā par tiesu varas neatkarību uzsver, ka Venēcijas komisija konsekventi atbalsta neatceļamības principu konstitūcijās. Pārcelšana pret tiesneša gribu ir pieļaujam tikai izņēmuma gadījumos (ziņojuma 43.punkts)

No minētā nepārprotami izriet strikti ierobežojumi tiesneša, kas apstiprināts amatā uz mūžu, atcelšanai un atbrīvošanai no tiesneša amata un tiesas reforma nav konstitucionāli leģitīms pamats tiesneša atbrīvošanai no amata.

Ievērojot minēto, risināms jautājums par Krimināllietu tiesu palātas tiesnešu turpmāko karjeru.

Iespējami šādi jau šobrīd likumā „Par tiesu varu” paredzēti risinājumi:

1. Krimināllietu palātas tiesneša **pāriešana** darbā citā Augstākās tiesas struktūrvienībā (piemēram, Krimināllietu departamentā);
2. tiesneša ar viņa piekrišanu **pārcelšana** uz vakanto tiesneša amatu apgabaltiesā vai rajona (pilsētas) tiesā (likuma „Par tiesu varu” 73.1 panta 2.1daļa);
3. tiesneša ar viņa piekrišanu **norīkošana** darbā citā tiesā uz laiku no 3 mēnešiem līdz 3 gadiem (likuma „Par tiesu varu” 86.1 pants);

Saskaņā ar Valsts un pašvaldību institūciju amatpersonu un darbinieku atlīdzības likuma 6.1 panta trešo daļu tiesnesis, kuru normatīvajos aktos noteiktajos gadījumos pārceļ zemāka līmeņa tiesneša amatā vai kurš aizstāj zemāka līmeņa tiesnesi vai pāriet zemāka līmeņa tiesneša amatā, saņem mēnešalgu un izdienas piemaksu, kas viņam noteikta pirms pārcelšanas, zemāka līmeņa tiesneša aizstāšanas vai pāriešanas zemāka līmeņa tiesneša amatā. Minētā panta piektā daļa noteic, ka tiesnesis, kas ar viņa piekrišanu un tiesas priekšsēdētāja atļauju uz noteiktu laiku norīkots darbā citā tiesā saņem tiesneša mēnešalgu un izdienas piemaksu, ja vien institūcija, uz kuru tiesnesis norīkots, nav pārņēmusi saistības maksāt viņam atlīdzību.

No minētā izriet, ka gan tiesneša pārcelšanas, gan norīkošanas gadījumā normatīvie akti paredz, ka tiesnesim ir saglabājama atlīdzība vismaz iepriekšējā līmenī.

**Tieslietu ministrijas ieskatā, nepieciešams paredzēt iespēju tiesnesim uzreiz doties pirmstermiņa izdienas pensijā.**

Tiesnešu izdienas pensijas likuma 2.panta pirmā daļas 1.punkts noteic, ka tiesības uz izdienas pensiju ir personai, kurai izdienas stāžs saskaņā ar šā likuma [3.pantu](http://likumi.lv/doc.php?id=139370#p3) ir 20 gadi, no kuriem pēdējie 10 gadi nostrādāti tiesneša amatā vai tiesneša, kas amatā apstiprināts bez pilnvaru termiņa ierobežojuma, un tiesībsarga amatā, un kura ir sasniegusi likumā "[Par valsts pensijām](http://likumi.lv/doc.php?id=38048)" vecuma pensijas piešķiršanai noteikto vecumu, ja tā ir atbrīvota no tiesneša vai tiesībsarga amata pēc pašas vēlēšanās vai no tiesneša amata sakarā ar amata pildīšanai likumā noteiktā maksimālā vecuma sasniegšanu.

No iepriekš minētā secināms, ka pie pašreizējā normatīvā regulējuma, ja kāds no Augstākās tiesas Krimināllietu tiesu palātas tiesnešiem izteiktu vēlmi pēc paša gribas doties priekšlaicīgā pensijā, viņam nebūtu tiesības saņemt izdienas pensiju. (No Augstākās tiesas sniegtās informācijas izriet, ka vismaz divi tiesu palātas tiesneši ir pieļāvuši iespēju doties priekšlaicīgā pensijā, ja tiks garantētas tiesības uz izdienas pensiju nesamazinātā apmērā.).

Lai meklētu risinājumus, minētais jautājums tika apspriests ar Labklājības ministriju un Augstāko tiesu. Tāpat jautājums par iespējamo regulējumu pirmstermiņa izdienas pensijai Augstākās tiesas tiesnešiem, kas amatu atstāj pēc pašu vēlēšanās sakarā ar palātu likvidāciju, ticis izskatīts Saeimas Juridiskās komisijas Tiesu politikas apakškomisijas 2013.gada 10.decembra sēdē. Minētajā apakškomisijas sēdē deputāti tika iepazīstināti ar izstrādāto risinājuma konceptu, kam atbalstu pauda gan Augstākā tiesa, gan Labklājības ministrija. Risinājums paredz, ka ne ilgāk kā trīs gadus laikā līdz tiesnesis ir sasniedzis pensijas vecumu (un viņam pienākas izdienas pensija) viņam tiek izmaksāts pabalsts izdienas pensijas apmērā, bet, sasniedzot pensijas vecumu, paredzamas tiesības pretendēt uz izdienas pensiju, neskatoties uz to, ka pēdējie trīs gadi nav nostrādāti tiesneša amatā. Taču izvērtējot šo piedāvāto pabalstu, kā arī apstākli, ka šāda pabalsta izmaksa būtu paredzama no Augstākās tiesas budžeta, Augstākā tiesa nolēma atteikties no šāda piedāvājuma, ka tiesnešiem līdz izdienas pensijas vecuma pienākšanai tiktu izmaksāts atsevišķs pabalsts.

Plānojot tiesnešu priekšlaicīgas pensionēšanās iespējas palātu likvidācijas gadījumā, Tieslietu ministrija ir ņēmusi vērā arī Augstākās tiesas norādīto faktu, ka no 2014.gada 1.janvāra vispārējās pensionēšanās vecums paaugstinās katru gadu par trim mēnešiem, līdz 2025.gadā būs sasniegts 65 gadu vecums, ka arī to, ka tiesnešu izdienas pensijas piešķiršanai nepieciešamais vecums ir noteikts tāds pats kā likumā „Par valsts pensijām” vecuma pensijas piešķiršanai noteiktais vecums. Proti, pašreiz Tiesnešu izdienas pensijas likuma 2.panta pirmās daļas 1.punkts noteic, ka tiesības uz izdienas pensiju ir personai, kurai izdienas stāžs saskaņā ar šā likuma [3.pantu](http://likumi.lv/doc.php?id=139370#p3) ir 20 gadi, no kuriem pēdējie 10 gadi nostrādāti tiesneša amatā vai tiesneša, kas amatā apstiprināts bez pilnvaru termiņa ierobežojuma, un tiesībsarga amatā, un kura ir sasniegusi likumā "[Par valsts pensijām](http://likumi.lv/doc.php?id=38048)" vecuma pensijas piešķiršanai noteikto vecumu, ja tā ir atbrīvota no tiesneša vai tiesībsarga amata pēc pašas vēlēšanās vai no tiesneša amata sakarā ar amata pildīšanai likumā noteiktā maksimālā vecuma sasniegšanu.

Lai nodrošinātu, ka Augstākās tiesas tiesnesim, sakarā ar Augstākās tiesas tiesu palātas darbības termiņa beigām, ir tiesības pretendēt uz izdienas pensiju, ir nepieciešami grozījumi Tiesnešu izdienas pensiju likumā. Ievērojot minēto, Tieslietu ministrija ir izstrādājusi likumprojektu „Grozījumi Tiesnešu izdienas pensijas likumā”, kas paredz, ka Augstākās tiesas tiesnesim, sakarā ar Augstākās tiesas tiesu palātas darbības termiņa beigām, ir tiesības pretendēt uz izdienas pensiju. Likumprojekts garantēs atbilstošu materiālo nodrošinājumu tiem tiesnešiem, kuri sakarā ar Augstākās tiesas tiesu palātas darbības beigām tiks atbrīvoti no Augstākās tiesas tiesneša amata pēc paša vēlēšanās, proti, likumprojekts papildinās pretendēšanas uz izdienas pensiju nosacījumus, nodrošinot, ka tiesnesim, sakarā ar Augstākās tiesas tiesu palātas darbības beigām ir tiesības uz izdienas pensiju, ja tiesneša stāžs ir 20 gadi, no kuriem pēdējie 10 gadi nostrādāti tiesneša, kas amatā apstiprināts bez pilnvaru termiņa ierobežojuma, amatā, un kurai līdz likumā "[Par valsts pensijām](http://likumi.lv/doc.php?id=38048)" vecuma pensijas piešķiršanai noteiktā vecuma sasniegšanai ir palikuši ne vairāk kā trīs gadi. Minētais likumprojekts ir saskaņots arī ar Finanšu ministriju.

Būtiski atzīmēt, ka visi iepriekš minētie risinājumi gan esošie, gan papildus ieviešamais ir atkarīgi no tā, vai tiesnesis tiem ir piekritis, pastāv teorētiska iespēja, ka minētie risinājumi nebūs pietiekami visu bijušo Krimināllietu tiesu palātas tiesnešu tālākās karjeras organizācijai. Arī Augstākā tiesa ir izteikusi šaubas par esošo risinājumu pietiekamību, kā arī papildu izstrādātā priekšlikuma, kas saistīts ar iespēju atstāt tiesneša amatu pēc paša vēlēšanās pirms valsts vecuma pensijas piešķiršanai noteiktā vecuma sasniegšanas, tomēr saglabājot tiesības pretendēt uz izdienas pensiju, efektivitāti.

Atzīstams, ka gadījumā, ja tiek samazināts Augstākās tiesas tiesnešu kopskaits, attiecīgi palielinot tiesnešu kopskaitu apgabaltiesās, tas nenozīmē reālu Augstākās tiesas tiesnešu skaita samazināšanu, automātiski tos pārceļot uz apgabaltiesām. Visi Augstākās tiesas tiesneši konkrētās tiesas tiesneša amatā ir apstiprināti uz mūžu ar Saeimas lēmumu. Struktūrvienības likvidācija neietekmē vai, vēl jo vairāk – neatņem, šo tiesnešu statusu. Ievērojot minēto apsverama tādu papildu instrumentu izstrāde, kas būtu pieļaujami, ņemot vērā tiesneša amata īpašo statusu, bet kuru izmantošana nebūtu atkarīga no tiesneša piekrišanas.

Ievērojot starptautiskajās rekomendācijās (skatīt iepriekš) nostiprinātos pieļaujamās rīcības ietvarus, par atbilstošu **papildu risinājumu** varētu tikt atzīta arī **tiesneša pārcelšana vai norīkošana citā tiesā arī bez viņa piekrišanas, ja tam piekritusi Tieslietu padome** **un saglabājot viņam iepriekš noteikto mēnešalgu un izdienas piemaksu.**

Attiecībā uz tiesas darbiniekiem, kas bija piesaistīti Augstākās tiesas Krimināllietu tiesu palātas darba organizācijai (kancelejas darbinieki, tiesnešu palīgi, tiesas sēžu sekretāri). Augstākā tiesa ir norādījusi, ka visas darbinieku amata vietas tiks pārceltas uz citām Augstākās tiesas struktūrvienībām, tādējādi stiprinot to kapacitāti. **Augstākās tiesas darbinieki atrodas darba tiesiskajās attiecībās ar Augstākās tiesas priekšsēdētāju un attiecīgi šo tiesisko attiecību maiņu vai izbeigšanu regulē Darba likums.**

**3. Reformas finansiālā ietekme.**

Kā izriet no Augstākās tiesas sniegtās informācijas, tad Augstākās tiesas Krimināllietu tiesu palātas likvidācijas rezultātā, 2015.gadā varētu tikt nodotas piecas tiesneša amata (vakantās) vietas apgabaltiesām, savukārt septiņi tiesneši kļūtu par senatoriem t.sk. palātas priekšsēdētājs un 12 palātu palīgi tiktu pārcelti uz departamentu. Augstākā tiesa norāda, ka Augstākās tiesas Krimināllietu tiesu palātas reorganizācijas rezultātā **tiks stiprināta kasācijas instances kapacitāte, kā ietvaros plānots**:

1. palielināt senatoru skaitu Augstākās tiesas departamentos;
2. palielināt senatoru palīgu skaitu Augstākās tiesas departamentos;
3. veidot analītisko departamentu, kas veiks zinātniski analītisko darbu.

Tā rezultātā, sākot no 2015.gada 1.janvāra, ņemot vērā to, ka tiks likvidētas 5 vakantās tiesnešu amata vietas un 7 palātu tiesneši kļūs par departamenta tiesnešiem, bet 12 palātu palīgi kļūs par departamenta palīgiem. Augstākai tiesai veidosies šāds ietaupījums:

1)Atalgojums: 132 627 *euro.*

Tiesneši

Finansējums 3 vakanto amata vietu tiesnešiem ar pirmo klasi 108 060 *euro*

Finansējums 2 vakanto amata vietu tiesnešiem ar otro klasi 68 304,40 *euro*

Nepieciešamais papildu finansējums 7 palātas tiesnešiem kļūstot par departamenta tiesnešiem -7737,48 *euro*

(departamenta un palātas tiesnešu algas atšķirība 3157,30-3001,66=155,64 *euro* x 6 tiesneši x 12 mēn. = -13073,76 *euro*)

(departamenta un palātas priekšsēdētāja algas atšķirība 3157,30-3446,35 = -289,05 *euro* x 12 mēn. = 3468,60 *euro*)

Tiesnešu palīgu atalgojuma palielinājums kļūstot par departamenta tiesnešiem

12 palātas tiesnešu palīgi (alga 910 *euro*) tiek pārcelti par departamenta tiesnešu palīgiem (alga 1160 *euro*) - (1160 *euro* - 910 *euro*) x 12 palīgi x 12 mēneši = 36000 *euro*

Kopā ietaupījums atalgojumam (108 060+68 304,40-7 737,48-36 000) 132 627 *euro.*

2)Ietaupījums darba devēja valsts sociālās apdrošināšanas obligāto iemaksu nodrošināšanai: 31 567 *euro*

3)Ietaupījums preču un pakalpojumi nodrošināšanai: Materiāli tehniskais nodrošinājums 5 tiesnešiem 930 *euro.*

Kopā Augstākai tiesai veicot krimināllietu tiesu palātas reformu likvidējot 5 vakantās tiesnešu amata vietas 2015.gadā un turpmāk būs 165 124 *euro* ietaupījums, kuru var pārdalīt apgabaltiesām.

Savukārt, atbilstoši Tiesu administrācijas aprēķinam, lai izveidotu 5 apgabaltiesas tiesnešu sastāvus (1 tiesnesis, 1 tiesneša palīgs, 1 tiesas sēžu sekretārs) ir nepieciešams izveidot 15 amata vietas un gadā šo amata vietu uzturēšanai būs nepieciešams 311 441 *euro* t.sk.:

Atlīdzība (EKK 1000): 287 456 *euro*

1)Mēnešalga (EKK 1110): 190 584 *euro*

5 apgabaltiesas tiesneša amata vietas x mēnešalga 1976,40 x 12 mēneši = 118 584 *euro*

5 tiesneša palīga amata vietas (53.1 saime, IVA līmenis, 10.algu grupa) x mēnešalga 680 x 12 mēneši = 40 800 *euro*

5 tiesas sēžu sekretāra amata vietas (53.1 saime, II līmenis, 7.algu grupa) x mēnešalga 520 x 12 mēneši = 31 200 *euro*

2) Piemaksas un prēmijas (EKK 1140): EUR 39 302

Piemaksa par izdienu tiesnešiem 24 902 *euro*

Piemaksas, prēmijas un naudas balvas darbiniekiem - plānotā mēnešalgu kopsumma 72 000 *euro* x 10% vispārējām piemaksām un 10% prēmijām = 14 400 *euro*

3) Veselības apdrošināšana (EKK 1220): 3 340 *euro*

5 tiesneša amata vietas x EUR 242 = 1 210 *euro*

10 tiesas darbinieku amata vietas x 213 = 2 130 *euro*

4) Darba devēja valsts sociālās apdrošināšanas obligātās iemaksas (EKK1210): 54 230 *euro*

Preces un pakalpojumi (EKK 2000): 23 985 *euro*

1)Pasta, telefona un citi sakaru pakalpojumi: 5 880 *euro*

2)Izdevumi par komunālajiem pakalpojumiem: 3 420 *euro*

3)Ar iestādes pārstāvību, iestādes darbības un veicamo funkciju nodrošināšanu saistītie pakalpojumi: 3 885 *euro*

4)Iekārtas, inventāra un aparatūras remonts, tehniskā apkalpošana, datortehnikas apkalpošana, servera uzturēšana: 1 260 *euro*

5)Informācijas tehnoloģijas pakalpojumi: 4 140 *euro*

6)Biroja preces: 4 500 *euro*

7)Kārtējā remonta un iestāžu uzturēšanas izdevumi: 900 *euro*

Darba vietas iekārtošanai un aprīkojuma iegādei 33 340 *euro.*

**Līdz ar to, ņemot vērā līdzekļu pārdali no Augstākās tiesas uz apgabaltiesām 165 124 *euro* apmērā, papildu nepieciešamais finansējums no valsts budžeta līdzekļiem 2015.gadā ir 179 657 *euro* (311 441 *euro* – 165 124 *euro* + 33 340 *euro),* 2016. gadā un turpmāk 146 317 (311 441 *euro* – 165 124 *euro*)*.***

**4. Kopsavilkums**

1. Apgabaltiesās kā 1.instances tiesā uz 12.03.2014. bija 48 neizskatītas krimināllietas; Augstākās tiesas Krimināllietu tiesu palātā 127 krimināllietas; Augstākās tiesas Krimināllietu departamentā 154 krimināllietas. Kā norādījusi Augstākā tiesa, tad šobrīd nav iespējams prognozēt cik krimināllietas Augstākās tiesas Krimināllietu tiesu palāta varētu izskatīt līdz 2014.gada beigām. Lielākais potenciāli iespējamais risks saistāms ar tām krimināllietām, kurās jau ir uzsākta tiesas izmeklēšana. Proti, ja šo lietu izskatīšana Krimināllietu tiesu palātā netiek pabeigta līdz 2014.gada 31.decembrim, tās saskaņā ar Kriminālprocesa likuma pārejas noteikumu 48.punktu nododamas apgabaltiesai kā apelācijas instances tiesai. Savukārt Kriminālprocesa likuma 452.pants paredz tādu kriminālprocesa norises pamatprincipu, kā tiesas sastāva nemainīgumu. Ievērojot minēto, Krimināllietu tiesu palātas iesāktās, bet līdz 2014.gada 31.decembrim nepabeigtās lietas pēc to nodošanas apgabaltiesām visos gadījumos būs jāatsāk izskatīt no jauna, kas atstās būtisku ietekmi uz šo lietu izskatīšanas kopējo termiņu un var radīt Kriminālprocesa likuma 14. panta – tiesības uz lietas izskatīšanu saprātīgā termiņā, kā arī Eiropas Cilvēka tiesību un pamatbrīvību aizsardzības konvencijas 6. panta, kas garantē personas tiesības uz lietas taisnīgu izskatīšanu, t.i. uz taisnīgu un atklātu lietas savlaicīgu izskatīšanu neatkarīgā un objektīvā ar likumu noteiktā tiesā, pārkāpumu.
2. Jāņem vērā, ka Augstākās tiesas Krimināllietu tiesu palātā izskatītās krimināllietas tiek pārsūdzētas kasācijas kārtībā. Saskaņā ar Kriminālprocesa likuma 591.panta pirmo daļu lietu, kurā pieņemtais nolēmums atcelts, nosūta jaunai izskatīšanai tiesā, kura to pieņēmusi, un to izskata vispārējā kārtībā, bet citā sastāvā. Augstākās tiesas Krimināllietu tiesu palātā šobrīd ir tikai septiņi tiesneši. Savukārt atbilstoši Kriminālprocesa likuma 447.panta ceturtajai daļai apelācijas instances tiesā krimināllietu iztiesā koleģiāli, trīs tiesnešu sastāvā. Ievērojot minēto ir būtiski apgrūtināta lietu jauna izskatīšana apelācijas kārtībā un nepietiekamais tiesnešu skaits samazinājis iztiesājamo lietu skaitu attiecīgajā posmā un attiecīgi ir pagarinājies krimināllietu izskatīšanas termiņš. Kriminālprocesa likuma pārejas noteikumu 51.punkts noteic, ka Augstākās tiesas Krimināllietu tiesu palātā izskatītās lietas, kurās pēc 2014.gada 1.janvāra kasācijas instance ir atcēlusi nolēmumu, nosūtāmas jaunai izskatīšanai apgabaltiesai kā apelācijas instances tiesai. No prakses izriet, ka šādi gadījumi, kad kasācijas instance atceļ Augstākās tiesu Krimināllietu tiesu palātas nolēmumus ir 36% gadījumu. Pamatojoties uz minēto, secināms, ka jau 2014.gada laikā apgabaltiesas visticamāk saņems kopumā apmēram 50 krimināllietas (minētais krimināllietu skaits modelēts ievērojot, ka pašreiz Augstākās tiesas Krimināllietu tiesu departamentā atrodas 156 krimināllietas un, ņemot vērā iepriekšējo gadu tendences, 1/3 krimināllietu kasācijas instance atceļ Augstākās tiesas Krimināllietu tiesu palātas pieņemto nolēmumu). 2014.gadā papildu resursi un tiesneša amata vietas apgabaltiesām nav paredzēti, taču jāņem vērā, ka krimināllietas tiks nodotas ievērojot krimināllietu teritoriālo piekritību principu, līdz ar to izslēdzot gadījumu, kad visas krimināllietas tiktu nodotas vienai apgabaltiesai.
3. Augstākās tiesas reforma un tās noteiktās tiesnešu skaita izmaiņas Augstākajā tiesā nevar būt pamats tiesneša atbrīvošanai no amata. Risināms jautājums par Augstākās tiesas Krimināllietu tiesu palātas tiesnešu turpmāko karjeru. Šobrīd likumā „Par tiesu varu” paredzēti risinājumi ir – pāriešana, pārcelšana vai norīkošana. Tiesneša pārcelšanas, gan norīkošanas gadījumā normatīvie akti paredz, ka tiesnesim ir saglabājama atlīdzība vismaz iepriekšējā līmenī.

Atsaucoties Augstākās tiesas ierosinājumam, kā risinājums sadarbībā ar Labklājības ministriju nepieciešams izvērtēt un izstrādāt kārtību, lai nodrošinātu tiesības šādam tiesnesim uzreiz doties pirmstermiņa izdienas pensijā.

1. Ievērojot starptautiskajās rekomendācijās (skatīt iepriekš) nostiprinātos pieļaujamās rīcības ietvarus, par atbilstošu papildu risinājumu varētu tikt atzīta tiesneša pārcelšana vai norīkošana citā tiesā bez viņa piekrišanas, ja tam piekritusi Tieslietu padome un saglabājot viņam iepriekš noteikto mēnešalgu un izdienas piemaksu.
2. Augstākās tiesas Krimināllietu tiesu palātas likvidācija būs saistīta resursu pārdali starp Augstākās tiesas un Tiesu administrācijas budžetu. Kā norāda Augstākā tiesa, tad, kā viena no Augstākās tiesas prioritātēm ir stiprināt Augstākās tiesas departamentu kapacitāti. Līdz ar to līdzekļu apmērs, ko Augstākā tiesa ir paredzējusi pārdalīt Tiesu administrācijai ir 165 124 *euro*. Savukārt Tiesu administrācijai nepieciešamā summa, kas būtu paredzama kā ikgada finansējums, lai nodrošinātu ar finansējumu 5 tiesnešu sastāvu izveidi ir 311 441 *euro*. Tāpat 2015.gadā papildus nepieciešami līdzekļi 33 340 *euro* apmērā, lai nodrošinātu jaunu tiesas sastāvu ar materiāltehniskajiem līdzekļiem. Ievērojot minēto, secināms, ka Tiesu administrācijai būs nepieciešami papildus finanšu līdzekļi no valsts budžeta 2015.gadā 179  657 *euro* apmērā, 2016.gadā un turpmākajos gados 146 317 *euro* apmērā*.*

Tieslietu ministre B.Broka

25.06.2014. 10:00

4620

A.Detlavs

67036827; [Arturs.Detlavs@tm.gov.lv](mailto:Arturs.Detlavs@tm.gov.lv)

1. Sagatavots saskaņā ar Tiesu informatīvajā sistēmā esošajiem statistikas pārskatiem: Statistikas pārskats par krimināllietām pirmajā instancē; Statistikas pārskats par krimināllietām apelācijas instancē (pēc pantu grupām); Latvijas Republikas Augstākās tiesas Senāta Krimināllietu departamenta pārskats par krimināllietu izskatīšanu kasācijas kārtībā. Dati aplūkoti 12.03.2014. [↑](#footnote-ref-1)
2. Sagatavots saskaņā ar Tiesu informatīvās sistēmas statistikas pārskatu: Latvijas Republikas Augstākās tiesas Senāta Krimināllietu departamenta pārskats par kasācijas kārtībā pārsūdzēto nolēmumu izskatīšanas rezultātiem pa zemākas instances tiesām. Dati aplūkoti 12.03.2014. [↑](#footnote-ref-2)
3. Sagatavots saskaņā ar Tiesu informatīvajā sistēmā esošajiem statistikas pārskatiem: Tiesnešu noslodzes rādītāji pirmās instances tiesā civillietās un krimināllietās; Tiesnešu noslodzes rādītāji apelācijas instances tiesā civillietās un krimināllietās. Dati aplūkoti 12.03.2014. [↑](#footnote-ref-3)
4. Pieņemti Apvienoto Nāciju VII kongresā un apstiprināti ar Ģenerālās Asamblejas 1985.gada 29.novembra rezolūciju 40/32 un 1985.gada 13.decembra rezolūciju 40/146. [↑](#footnote-ref-4)
5. Pieņemtas Eiropas Padomes Ministru komitejas 2010.gada 17.novembra sēdē [↑](#footnote-ref-5)